თბილისის სახელმწიფო უნივერსიტეტის პანთეონი
ივანე ჯავახიშვილის სახელობის თბილისის უნივერსიტეტის პანთეონი — პანთეონი, რომელიც მდებარეობს თბილისში, საქართველოში, ივანე ჯავახიშვილის სახელობის უნივერსიტეტის პირველი კორპუსის ეზოში, სადაც დაკრძალული არიან ივანე ჯავახიშვილის სახელობის თბილისის სახელმწიფო უნივერსიტეტის დამაარსებლები. მათ სახელთანაა დაკავშირებული საქართველოში სხვადასხვა სამეცნიერო სკოლისა და მიმდინარეობის დაფუძნება და განვითარება. საქართველოში პირველი უნივერსიტეტი დაარსდა 1918 წლის 8 თებერვალს, დავით აღმაშენებლის ხსენების დღეს, თბილისში. ამავე წლის 3 სექტემბერს ეწოდა — თბილისის სახელმწიფო უნივერსიტეტი. ეს პირველი და ერთადერთი უნივერსიტეტი იყო იმ დროს მთელ კავკასიაში. 1927 წელს პირველი ვინც დაიკრძალა უნივერსიტეტის ბაღში იყო უნივერსიტეტის პირველი რექტორი პეტრე მელიქიშვილი. ერთი წლის შემდეგ, უნივერსიტეტის დაარსებიდან ათის წლის თავზე, რომელიც საზეიმოდ აღინიშნა მთელ საქართველოსა და ამიერკავკასიაში, უნივერსიტეტის ეზოში გაიხსნა პეტრე მელიქიშვილის ძეგლი. პანთეონი საქართველოს ერთ-ერთი გამორჩეული კულტურულ-ისტორიული ღირსშესანიშნაობაა. აქ განისვენებს უნივერსიტეტის ყველა დამფუძნებელი, გარდა ექვთიმე თაყაიშვილისა (რომელიც დაკრძალულია მთაწმინდის პანთეონში) და გრიგოლ წერეთლისა (რომლის საფლავი არ არსებობს).